ÚTMUTATÓ AZ INTEGRÁLT FUTBALL ALKALMAZÁS (IFA) JÁTÉKOS-ÉS SZAKEMBER-ÜGYINTÉZÉSÉHEZ KAPCSOLÓDÓAN

**Új igazolás**

• Mielőtt új igazolásként felviszünk egy játékost, minden esetben ellenőrizni kell, hogy a rendszerben szerepel -e az igazolni kívánt személy. Elképzelhető, hogy már rögzítve van egy azonosítóval a Bozsik - program által, valamint a feldolgozás alkalmával sokszor derül ki, hogy az adott játékos már le van igazolva más egyesülethez. Ezek elkerülése érdekében érdemesebb először az ellenőrzést elvégezni.

• Külföldi állampolgárságú, kettős állampolgár és a külföldön született játékosok ügyintézését mind igazolás, mind pedig átigazolás szempontjából az MLSZ Központ intézi, a „nemzetközi átigazolás” fülön kell feltölteni a kérelmet.

• A dokumentumok feltöltésénél minden esetben figyelni kell, hogy a megadott helyekre megfelelő iratok legyenek rögzítve. Az új igazoláshoz elengedhetetlen dokumentumok:

* **Személyazonosságot igazoló dokumentum:** magyar állampolgár esetén érvényes személyi igazolvány (mindkét oldala kell!), útlevél, vagy születési anyakönyvi kivonat, vagy lakcímkártya alapján; nem magyar állampolgár esetén érvényes útlevél, érvényes tartózkodási és munkavállalási engedély, MLSZ által kiadott érvényes nemzetközi játékengedély alapján történik az adatok valódiságának ellenőrzése.
* **Fotó:** a fotó feltöltésnél minden esetben az adott játékos szerepeljen a fotón. Más dokumentumot, fájlformátumot (pdf, word, excel stb.) ne töltsenek ide, mert akkor az a dokumentum fog szerepelni a játékos adatlapjánál, így nem fog megjelenni a kép az igazolás nyomtatásánál! Minden esetben jpg – formátumban kell a fotókat feltölteni, 480x640 méretben, színes igazolványkép formában, ahol a játékos csak válltól felfelé látszik, valamint arra kell figyelni, hogy a fotó állóként legyen feltöltve.
* **4. számú melléklet:** ennek a dokumentumnak is a hiánytalan kitöltése szükséges, valamint a labdarúgó és törvényes képviselőjének az aláírása. Ezen tud nyilatkozni a játékos, vagy szülő gyermeke állampolgárságáról, valamint az MLSZ -hez történő első igazolásról.
* **Igazoló lap** **(július 1-től megváltozott, újfajta van érvényben, mellékelve):** minden esetben hiánytalanul kell kitölteni. Az egyesületet, a szakágat, állampolgárságot, a labdarúgó adatait, valamint nagyon fontos, hogy a kiállítás dátuma legyen feltüntetve, mert a hiánypótlásra megszabott egyhónapos határidő attól kezdve számítandó.

Ezen kívül természetesen a labdarúgó aláírása – ha kiskorú, akkor minden esetben a törvényes képviselőé is –, az igazoló sportegyesület aláírásra jogosult személy aláírása és bélyegzője szükséges.

**Átigazolás**

• Az átigazoláshoz elengedhetetlen dokumentumok:

* **Személyazonosságot igazoló dokumentum:** magyar állampolgár esetén érvényes személyi igazolvány (mindkét oldala kell!), útlevél, vagy születési anyakönyvi kivonat, vagy lakcímkártya alapján; nem magyar állampolgár esetén érvényes útlevél, érvényes tartózkodási és munkavállalási engedély, MLSZ által kiadott érvényes nemzetközi játékengedély alapján történik az adatok valódiságának ellenőrzése.
* **Fotó** (amennyiben lejárt az előző érvényessége): a fotó feltöltésnél minden esetben az adott játékos szerepeljen a fotón. Más dokumentumot, fájlformátumot (pdf, word, excel stb.) ne töltsenek ide, mert akkor az a dokumentum fog szerepelni a játékos adatlapjánál, így nem fog megjelenni a kép az igazolás nyomtatásánál! Minden esetben jpg -formátumban kell a fotókat feltölteni, 480x640 méretben, színes igazolványkép formában, ahol a játékos csak válltól felfelé látszik, valamint arra kell figyelni, hogy a fotó állóként legyen feltöltve.

**Fotó feltöltése az ifa programon keresztül a legkönnyebb, menete: Sportszerevezet-Ügyintézés, adminisztráció-Játékos ügyintézés-Fényképek!**

* **Átigazoló lap (július 1-től megváltozott, újfajta van érvényben, amely mellékelve):** minden esetben legyen kitöltve minden rész, valamint a kitöltés dátuma és az aláírások, bélyegzők hiánytalanul szerepeljenek. A keltezés itt is kiemelten fontos, a hiánypótlásra megszabott egyhónapos határidő attól kezdve számítandó, anélkül a kérelem nem hiánypótolható, ezért elutasításra kerül.
* **Pénzügyi megállapodás:** abban az esetben, ha a labdarúgó után átigazolásakor működési költségtérítés jár és az átadó, illetve az átvevő egyesület között megállapodás történik, akkor a megállapodást a két fél által aláírva és lepecsételve kell feltölteni.
* **Számlamásolat:** ha a pénzügyi megállapodáson szerepel összeg, abban az esetben az átadó sportszervezet által kiállított számlát is fel kell tölteni, amelyen szerepel a játékos neve és azonosítója.
* **Átutalási bizonylat:** az átigazolás akkor lesz elfogadható, ha az átvevő sportegyesület átutalja a számlán szereplő díjat, és ezt az átutalási bizonylatot feltölti. Készpénzben nem rendezhető az átigazolás, minden esetben átutalással kell végrehajtani a fizetést.

**A hiánypótlásra visszaküldött kérelmeket hiánypótlás után minden esetben át kell állítani hiánypótolt státuszra, különben nem fogja jelezni a rendszer, hogy megtörtént a státuszváltás.**

**Versenyengedély**

• A versenyengedély megkérésénél mindig az életkorhoz tartozó versenyengedélyeket kell megkérni. Van olyan korosztályú labdarúgó, akinek több lehetőséget hoz fel a rendszer, ilyenkor különösen figyelni kell, hogy az életkornak megfelelő legyen megkérve.

• Lejárt fotó esetén a programban kell megújítani a fényképet, **menete: Sportszerevezet-Ügyintézés, adminisztráció-Játékos ügyintézés-Fényképek!**

• Ha már egyszer megkértük valakinek a versenyengedélyt, még egyszer ne adjunk be kérelmet, mert a rendszer nem érzékeli, kinek kértek már, így kétszer, vagy többször fogja jelezni a kérelmeket külön sorszámmal.

**Regisztrációs kártya**

• Minden kérelemhez funkciótól függetlenül megbízási szerződést kell feltölteni, aláírva mindkét fél részéről és az egyesület által lebélyegezve. Ennek hiányában nem tudjuk elfogadni a kérelmeket.

• A fotók érvényességét itt is figyelembe kell venni, mert ha lejárt, nem fog megjelenni a kinyomtatott regisztrációs kártyán. A szakemberek fényképeit e-mailon keresztül lehet küldeni!